Wikileaks : Vildi þvinga Icesave fyrir dómstóla Formaður Sjálfstæðisflokksins sagði á fundi í bandaríska sendiráðinu í fyrra að best væri fyrir íslensku þjóðina að Icesave samningarnir yrðu felldir og málið þvingað fyrir dómstóla . Töf á lausn málsins myndi hins vegar tefja endurreisn efnahagslífsins . Bjarni Benediktsson , formaður Sjálfstæðisflokksins átti fund með Sam Watson , varasendiherra Bandaríkjanna hér á landi þann 11. nóvember á síðasta ári . Watson lýsir fundinum í leyniskjali sem sent var utanríkisráðuneytinu í Washington nokkrum dögum eftir fundinn og fréttastofa hefur undir höndum . Þar segir Watson að Bjarni hafi óskað eftir fundi með háttsettum embættismanni í Hvíta húsinu . Á fundinum vildi hann tjá reiði sína yfir því hvernig Alþjóðagjaldeyrissjóðurinn hafi verið notaður sem tól gegn Íslandi í Icesave deilunni . Hann vildi einnig ræða framtíðarmöguleika í samstarfi Íslands og Bandaríkjanna . Bjarni hafi sagt á fundinum að á þessum tímapunkti væri best fyrir þjóðina að samkomulagið yrði fellt í þinginu . Þannig yrðu Bretar og Hollendingar þvingaðir til að leita skaðabóta fyrir dómstólum . Dómstólaleiðin væri ákjósanlegri en þáverandi samningar . Watson segir að Bjarni hafi þó viðurkennt að ef þetta yrði niðurstaðan og samningarnir féllu þá myndi það tefja endurreisn efnahagslífsins . Það þýddi töf á lánum frá AGS og þar með töf á afnámi gjaldeyrishafta . Bjarni hafi ennfremur greint frá því að hann væri ekki spenntur fyrir því að komast í ríkisstjórn að svo stöddu , hann vildi heldur halda áfram í stjórnarandstöðu þar til eftir sveitarstjórnarkosningarnar á þessu ári , til að styðja við frambjóðendur flokks síns . Þetta kemur fram í skjölum bandaríska sendiráðsins sem Wikileaks hefur lekið út . Carol van Voorst , þáverandi sendiherra Bandaríkjanna á Íslandi , segir í skeyti sem hún sendi í maí árið 2008 að ákvörðun Íslendinga um að taka við 30 flóttamönnum frá Palestínu hafi afhjúpað vaxandi útlendingahatur í landinu . Frá þessu greindi Stefán Eiríksson , þáverandi deildarstjóri í dómsmálaráðuneytinu . Ekki hafi verið um tilraun að ræða til að fá fjölmiðlaathygli og koma höggi á ríkisstjórnina .